寄浙漕王子文野以思君令人老五字爲韻得詩五首  其四
作者：王邁
朝代：宋

paragraphs: 西山門下士，雜襲如魚鱗。
惟我與子文，受愛異他人。
送我長沙序，言言足書紳。
贈君樵川詩，字字示寵珍。
潛齋養正堂，兩記尤諄諄。
爲君說太玄，藏心養靈根。
爲我演蒙頤，山立靜澄神。
先生愛吾徒，不啻子弟親。
將何報此德，相與玉其身。